**Zvišanje trošarine za cigarete**

Uredba o določitvi zneska trošarine za tobačne izdelke (Uradni list RS, št. 153/2021; v nadaljevanju uredba), ki je izšla dne 24. 9. 2021, je določala zvišanja zneska trošarine za tobačne izdelke iz sedmega odstavka 86. člena Zakona o trošarinah (Uradni list RS, 47/16 s spremembami; v nadaljevanju ZTro-1) na dan 1. 11. 2021, istočasno pa je predpisala tudi ponovno **zvišanje trošarine za cigarete na dan 1. 4. 2022.**

V skladu z navedenim znaša torej trošarina za cigarete od 1. aprila 2022 dalje:

* proporcionalna trošarina 23,54 % od drobnoprodajne cene zavojčka cigaret;
* specifična trošarina za 1000 kosov cigaret pa 80,447 evrov. V primeru, da je drobnoprodajna cena (v nadaljevanju DPC) zavojčka dvajsetih cigaret nižja od 3,87 evrov, se ne glede na prej navedeno, plačuje trošarina v višini 126 evrov za 1000 kosov cigaret.

Znesek trošarine za ostale tobačne izdelke ostaja nespremenjen, kot je predpisan v uredbi.

## DPC za posamezno vrsto tobačnih izdelkov, ki jo določi proizvajalec oziroma imetnik trošarinskega skladišča oziroma pooblaščeni ali začasno pooblaščeni prejemnik oziroma uvoznik, velja za celotno območje RS, razen za prodajo v davka prostih prodajalnah pri letih ali plovbi v tretjo državo.

## Nastanek obveznosti za obračun razlike trošarine za drobno rezani tobak in cigarete

Za trgovca oziroma osebo, ki ima drobno rezani tobak oziroma cigarete, za katere se zviša trošarina oziroma drobnoprodajna cena, na zalogi izven trošarinskega skladišča nastane na podlagi devetega odstavka 8. člena ZTro-1 obveznost za obračun razlike trošarine na dan, ko se zanje zviša trošarina ali drobnoprodajna cena.

1. **Osebe, ki morajo opraviti evidentiranje zalog drobno rezanega tobaka in cigaret ter plačati razliko trošarine, so:**
* distributerji in uvozniki, ki imajo drobno rezani tobak in cigarete na zalogi izven trošarinskega skladišča,
* trgovci in gostinci, ki imajo na zalogi drobno rezani tobak in cigarete.
1. **Obveznosti iz uredbe in iz devetega odstavka 8. člena ZTro-1**

Osebe, ki imajo izven trošarinskih skladišč na zalogi cigarete:

* **31. marca 2022** **evidentirajo** količino cigaret, ki jo imajo na zalogi, ter **obračunajo razliko** **trošarine** med zneskom že plačane trošarine in zneskom trošarine, določene s to uredbo, in sicer ločeno po vrstah cigaret. Podatke o zalogi cigaret se predloži na obrazcu »Obračun razlike trošarine za drobno rezani tobak in cigarete« (v nadaljevanju Obračun TRO-RAZ), ki je objavljen na spletni strani Finančne uprave RS, krajevno pristojnemu finančnemu uradu **najkasneje do 15. aprila 2022;**
* **plačajo razliko trošarine** po predloženem obračunu **najkasneje do 30. maja 2022.** Plačilo se izvrši v dobro podračuna št. SI5601100-8881000030 – prehodni davčni podračun (PDP) države. Poleg številke vplačilnega računa se na plačilnem nalogu obvezno navede tudi številko sklica, ki je določena z modelom 19 v obliki: oznaka modela 19, sklic (davčna številka plačnika – 29009).

**Trošarina se plača,** če je znesek trošarine iz obračuna **višji od 10 evrov.**

1. **Izpolnjevanje in način predložitve obračuna TRO-RAZ**

Obračun TRO-RAZ, ki služi tudi kot pripomoček za izračun razlike trošarine, se nahaja v prilogi tega dopisa, prav tako pa je dosegljiv tudi na spletni strani FURS (področja Trošarine, Novice).

V zvezi z **izpolnjevanjem podatkov** v Obračunu TRO-RAZ želimo **posebej opozoriti**, da so nekateri izdelki v Obračunu TRO-RAZ navedeni dvakrat (cigareti znamke **Lucky Strike, Pall Mall Blue, Rothmans, Vogue**), saj so prijavljeni pri dveh distributerjih. Ker je cena enaka, je pri izpolnjevanju Obračuna TRO-RAZ **vseeno, katero vrstico pri omenjenih izdelkih se izbere in izpolni.**

Po izpolnitvi navedenega Obračuna TRO-RAZ, zavezanec le-tega **predloži** FURS **po elektronski poti** **preko informacijskega sistema E-TROD**. Dostop do IS E-TROD je urejen preko [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obrazec_tro_raz).

Za pomoč pri predložitvi Obračuna TRO-RAZ preko informacijskega sistema E-TROD prilagamo navodila, ki se nahajajo v prilogi tega dopisa, ter so na voljo tudi v okviru komponente »Obvestila” v informacijskem sistemu E-TROD.

Če dostopa do informacijskega sistema za predložitev dokumentov s področja trošarin (IS E-TROD) zavezanci še nimajo urejenega, svetujemo, da si to uredijo čimprej. Način dostopa je podrobneje opisan v dokumentu [Predložitev dokumentov s področja trošarin in okoljskih dajatev v elektronski obliki](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Informacijski_sistem_E_TROD_programska_podpora_trosarinam_in_okoljskim_dajatvam.docx).